[pic] | COMISIA COMUNITĂŢILOR EUROPENE |

Bruxelles, 15.11.2007

COM(2007) 710 final

2007/0244 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 21/2004 în ceea ce priveşte data introducerii identificării electronice a animalelor din speciile ovină şi caprină

(prezentată de Comisie)

EXPUNERE DE MOTIVE

În conformitate cu Regulamentul (CE) nr. 21/2004, Comisia trebuie să examineze experienţa dobândită în urma proiectelor desfăşurate în statele membre în ceea ce priveşte introducerea sistemelor de identificare electronică (IDE) şi să prezinte un raport Consiliului. Acest raport ar trebui să fie însoţit de o propunere asupra căreia Consiliul hotărăşte, pentru a confirma sau modifica data de 1 ianuarie 2008 ca introducere obligatorie a identificării electronice.

Raportul Comisiei indică necesitatea ca o discuţie mai largă să aibă loc între toate părţile interesate, în special în ceea ce priveşte impactul economic al introducerii identificării electronice, înainte ca o dată definitivă de utilizare obligatorie a IDE să fie stabilită.

Prin urmare, Regulamentul (CE) nr. 21/2004 ar trebui modificat pentru a stabili procedurile de fixare a datei de la care IDE a ovinelor şi bovinelor devine obligatorie.

2007/0244 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 21/2004 în ceea ce priveşte data introducerii identificării electronice a animalelor din speciile ovină şi caprină

CONSILIUL UNIUNII EUROPENE,

având în vedere Tratatul de instituire a Comunităţii Europene, în special articolul 37,

având în vedere propunerea Comisiei[1],

având în vedere avizul Parlamentului European[2],

având în vedere avizul Comitetului Economic şi Social European[3],

întrucât:

(1) Regulamentul Consiliului (CE) nr. 21/2004 din 17 decembrie 2003 instituind un sistem de identificare şi de înregistrare a animalelor din speciile ovină şi caprină[4] prevede că fiecare stat membru trebuie să creeze un sistem de identificare şi de înregistrare a animalelor din speciile ovină şi caprină, în conformitate cu prevederile acestui Regulament.

(2) Articolul 9 alineatul (3) din Regulamentul nr. 21/2004 prevede că, începând cu data de 1 ianuarie 2008, identificarea electronică urmează să devină obligatorie pentru toate speciile de animale vizate de acest Regulament.

(3) În plus, articolul 9 alineatul (4) al acestui Regulament prevede înaintarea de către Comisie către Consiliu, până la data de 30 iunie 2006, a unui raport privind introducerea sistemului de identificare electronică, însoţit de propuneri adecvate, asupra căruia Consiliul hotărăşte, pentru a confirma sau modifica, dacă este cazul, data primei puneri în aplicare a utilizării obligatorii a acestui sistem.

(4) Raportul Comisiei recomandă ca o discuţie mai largă să aibă loc între toate părţile interesate, în special în ceea ce priveşte impactul economic al introducerii identificării electronice, înainte ca o dată definitivă de utilizare obligatorie a IDE să fie stabilită. În consecinţă, este nevoie de mai mult timp pentru a consulta părţile interesate şi a lua în considerare observaţiile acestora.

(5) Unele state membre au dezvoltat deja tehnologia necesară introducerii identificării electronice şi au acumulat o experienţă importantă în punerea ei în aplicare. Aceste state nu ar trebui să fie împiedicate să o introducă pe plan naţional, în cazul în care consideră că este necesar. Experienţa acestor state ar oferi Comisiei şi celorlalte state membre informaţii ulterioare preţioase cu privire la implicaţiile tehnice ale identificării electronice şi al impactului acesteia, informaţii care trebuie luate în considerare pentru stabilirea datei la care aceasta ar trebui să devină obligatorie la nivel comunitar.

(6) Prin urmare, Regulamentul (CE) nr. 21/2004 ar trebui modificat în consecinţă,

ADOPTĂ PREZENTUL REGULAMENT:

Articolul 1

Regulamentul (CE) nr. 21/2004 se modifică după cum urmează:

(1) La articolul 9 alineatul (3), primul paragraf se înlocuieşte cu următorul text:

"3. Începând cu odată care va fi stabilită în conformitate cu procedura prevăzută in articolul 13 alineatul (2), identificarea electronică conform orientărilor menţionate la alineatul (1) al acestui articol, precum şi în conformitate cu prevederile corespunzătoare ale secţiunii A a anexei, devine obligatorie pentru toate animalele născute după această dată. Această dată:

(a) se stabileşte pe baza evaluării implicaţiilor tehnice, a costurilor şi a impactului global al utilizării identificării electronice;

(b) trebuie stabilită cel târziu cu 12 luni înainte de data la care utilizarea identificării electronice devine obligatorie.”

(2) Articolul 9 alineatul (4) se înlocuieşte cu următorul text:

"4. Statele membre pot introduce utilizarea obligatorie a identificării electronice, pentru animale născute pe teritoriul lor, înaintea datei care urmează să fie stabilită conform prevederilor alineatului (3).”

Articolul 2

Prezentul Regulament intră în vigoare în a douăzecia zi de la publicarea în Jurnalul Oficial al Uniunii Europene .

Prezentul regulament este obligatoriu în toate elementele sale şi se aplică direct în toate statele membre.

Adoptat la Bruxelles,

Pentru Consiliu,

Preşedintele

[1] JO L xxx, xx.xx.xxxx, p. xx.

[2] JO L xxx, xx.xx.xxxx, p. xx.

[3] JO L xxx, xx.xx.xxxx, p. xx.

[4] JO L 5, 9.1.2004, p. 8. Regulament, astfel cum a fost modificat ultima dată prin Regulamentul (CE) nr. 1791/2006 (JO L 363, 20.12.2006, p. 1).